SAID-hoë weer geskors | Maroela Media
Peter Richer, groephoof van risiko en beplanning, is weer deur die Suid-Afrikaanse Inkomstediens (SAID) geskors.
Richer en Ivan Pillay, adjunkhoof van SAID, is aanvanklik op 5 Desember deur Tom Moyane, hoof van die SAID, geskors waarna hulle die arbeidshof genader het. Die SAID het egter voor die saak in die arbeidshof aangehoor is Richer se skorsing teruggetrek om hom tyd te gee om redes aan te voer oor hoekom hy nie geskors moet word nie.
“Die SAID het mnr Richer se vertoë oorweeg en is steeds van mening dat hy geskors moet word,” het die SAID Woensdag in ŉ verklaring gesê.
Die arbeidshof het op 18 Desember beveel dat Pillay se skorsing onmiddellik tersyde gestel moet word. “Die skorsing van die applikant is onwettig, aangesien dit neerkom op ŉ verbreking van sy dienskontrak,” het regter Annelie Basson in haar uitspraak gesê.
Die Sunday Times het egter berig dat Pillay na die hofuitspraak weer ŉ kennisgewing van skorsing ontvang het. Pillay is tot 12 Januarie gegee om redes aan te voer oor hoekom hy nie geskors moet word nie.